
A V I Z

asupra propunerii legislative pentru completarea Legii privind organizarea şi funcţionarea Serviciului Român de informaţii nr.14/1992.



Cu adresa nr.6 din 17 aprilie 2000, înregistrată sub nr.414/XVIII/11 din 17 aprilie 2000, Secretarul general al Camerei Deputaţilor a trimis Comisiei juridice, de disciplină şi imunităţi, spre dezbatere şi avizare, propunerea legislativă menţionată mai sus.



În şedinţa din 6 septembrie 2000 Comisia juridică, de disciplină şi imunităţi a examinat propunerea legislativă şi a hotărât, cu majoritate de voturi, să o avizeze  negativ deoarece:



(1) Textul completării interzice pe viaţă persoanelor care au avut calitatea de director al Serviciului Român de Informaţii să facă parte din partide politice şi nu pot candida pentru ocuparea unor funcţii publice. Ori o asemenea interdicţie contravine dispoziţiilor şi principiilor constituţionale. Astfel:



- contravine art.35 din Constituţie, unde sunt enumerate limitativ condiţiile pe care trebuie să le îndeplinească persoanele candidate la funcţii publice alese prin votul cetăţenilor. Ori, textul propus face adăugiri la textul constituţional, cea ce este inadmisibil.



- contravine art.16 din Constituţie conform căruia “Cetăţenii sunt egali în faţa legii şi a autorităţilor publice, fără privilegii şi fără discriminări”.



- textul propus completează textul constituţional din art.49 cu privire la restrângerea exerciţiului unor drepturi sau a unor libertăţi cea ce nu este admisibil, chiar printr-o lege cu caracter organic.



(2) Împrejurarea că un fost director al Serviciului Român de Informaţii ar putea utiliza informaţiile deţinute în această calitate, în favoarea unor forţe politice determină aplicarea art.37 din Legea nr.14/1992, conform căruia cadrele Serviciului Român de Informaţii au obligaţia de a păstra cu stricteţe secretul de stat şi profesional, inclusiv după părăsirea în orice mod a serviciului. Orice divulgare a datelor sau informaţiilor cunoscute, în această calitate, este interzisă şi pedepsită conform legii.



(3) O interdicţie pe viaţă - cum prevede propunerea legislativă - nu este nici proporţională cu situaţia care a determinat-o şi aduce atingere dreptului de a fi ales determinând încălcarea art.35 din Constituţia României.



Consiliul Legislativ, cu nr.402/13.04.2000, avizează negativ propunerea legislativă.



Având în vedere conţinutul juridic şi obiectul reglementării, propunerea legislativă face parte din categoria legilor organice.

                    P R E S E D I N T E,                            SECRETAR,

                  Emil Teodor Popescu                        Nicolae Grădinaru

red. consilier

       Sorin Rânjea

